SKRIFTLIG FORESPØRGSEL E-0082/02

af Chris Davies (ELDR) til Kommissionen

(25. januar 2002)

Om: Destruering af køleskabe EF-forordning 2037/2000

I en drøftelse i Overhuset den 20. december 2001 blev det erklæret, at det efter Rådets (miljø) møde i februar 1999 var den britiske regerings standpunkt, at der i medlemsstaterne var forskellige meninger om nødvendigheden af at genvinde CFC (chlorfluorcarboner) og HCFC (hydrochlorfluorcarboner) fra isoleringsmaterialet i køleskabe fra private husholdninger, og at den britiske regering mellem 1999 og midten af 2001 havde anmodet Kommissionen om en endelig juridisk fortolkning.

Endvidere blev det hævdet, at Kommissionen først i juni 2001 fremsendte en endelig fortolkning af forordning (EF) 2037/2000(1), hvoraf fremgik, at forordningen krævede genvinding af kontrollerede stoffer fra isoleringsmaterialet i køleskabe fra private husholdninger.

Hvilke henvendelser har Kommissionen fået fra den britiske regering i perioden før januar 2002 om de problemer, som Det Forenede Kongerige ville få med at opfylde forordningens krav, da der her ikke findes noget anlæg, som er specielt egnet til at fjerne CFC fra køleskabe?

(1) EFT L 244 af 29.9.2000, s. 1.

Svar afgivet på Kommissionens vegne af Margot Wallström

(22. marts 2002)

Europa-Parlamentets og Rådets forordning (EF) nr. 2037/2000 af 29. juni 2000 om stoffer der nedbryder ozonlaget blev godkendt i juni 2000. Et af dets bestemmelser, artikel 16, stk. 2, fastsætter, at chlorflourcarboner (CFC) skal genvindes fra brugte husholdningskøleskabe og -frysere. Den fastsætter også, at dette først træder i kraft den 31. december 2001, så medlemsstaterne kan få tid til at oprette hensigtsmæssige faciliteter for genvinding af CFC fra brugte køleskabe.

Det ærede medlem har allerede i Kommissionens svar på det ærede medlems skriftlige spørgsmål E-0005/02(1) modtaget oplysninger om udveksling mellem Kommissionen og den britiske regering om bortskaffelse af husholdningskøleskabe i henhold til forordning (EF) nr. 2037/2000.

Det Forenede Kongerige fremkom under denne udveksling med en række argumenter vedrørende spørgsmålet om genvinding af CFC fra husholdningskøleskabe, navnlig i skrivelse af 11. september 2000 og på forvaltningskomitéens møder, idet disse møder normalt afholdes hvert halve år for at fremme aktiviteter forbundet med forordningen. Det Forenede Kongerige erklærede i sin skrivelse, at det ikke på nuværende tidspunkt var praktisk muligt at fjerne ozonnedbrydende stoffer før bortskaffelse på grund af situationen for den relevante teknologi, og at der ikke forelå anlæg, der var beregnet til at fjerne CFC fra isoleringsskum i husholdningskøleskabe. Det Forenede Kongerige meddelte, at dette ville skabe vanskeligheder, hvis CFC skal fjernes fra isoleringsskum i husholdningskøleskabe. Dette blev anvendt til at støtte argumentationen om, at den engelske regering forstod forordningen således, at den ikke kræver genvinding af CFC fra isoleringsskum.

På forvaltningskomitéens første møde i henhold til den nye forordning den 4. oktober 2000 forklarede en række medlemsstater, at genvinding af CFC fra skum i husholdningskøleskabe havde været muligt i mange år i deres respektive lande. De meddelte, at CFC blev genvundet både fra isoleringsskum og fra kølekredsløb i husholdningskøleskabe. Der er 75 % CFC i skum og 25 % i kølekredsløb. På grund af undersøgelser, som Kommissionen udførte i begyndelsen af 2001 og for nylig viste det sig, at mindst otte medlemsstater havde kommercielle anlæg til genvinding af CFC i husholdningskøleskabe, inklusive CFC fra isoleringsskum.

Det Forenede Kongerige gentog i skrivelse af 8. januar 2001 sit synspunkt, at der kun var en eller to medlemsstater med anlæg, der kunne genvinde CFC fra isoleringsskum under køleskabets destruktion. Kommissionen afholdt den 24. januar 2001 på Det Forenede Kongeriges anmodning møde med repræsentanter for den britiske regering og fra fem andre medlemsstaters regeringer. Det Forenede Kongerige erklærede, at fra deres perspektiv var det væsentlige problem, at med forbud mod eksport af køleskabe indeholdende CFC var der ikke nogen overgangsperiode, der tillod planlægning af afslutningen af køleskabseksport. Endvidere var der ingen anlæg i Det Forenede Kongerige til genvinding af CFC undtagen et lille demonstrationsanlæg, der ikke ville kunne klare den potentielle mængde køleskabe der havde behov for behandling. Det Forenede Kongerige kom i en tredje skrivelse af 30. januar 2001 tilbage til spørgsmålet om kontrollerede stoffer i husholdningskøleskabe og -frysere, og rejste spørgsmålet om fortolkning af om muligt i artikel 16, stk. 3, i forbindelse med genvinding af CFC fra skum i husholdningskøleskabe og -frysere, og hvorvidt dette gælder for artikel 16, stk. 2. Man var allerede på forvaltningskomitéens møde i oktober 2000 blevet enige om, at artikel 16, stk. 3, gjaldt for skum, og at genvinding fra skum i husholdningskøleskabe var praktisk muligt.

Kommissionen aflagde sammen med britiske tjenestemænd et besøg i en britisk virksomhed, der udvikler en prototype for et system til genvinding af CFC i husholdningskøleskabe, og begge organisationer viste på dette tidspunkt interesse i at udvikle genvindingsteknologier i Det Forenede Kongerige.

(1) EFT C 172 E af 18.7.2002, s. 121.